Pri vykonávaní programu pomoci sa vyskytli problémy súvisiace s vypuknutím pandémie COVID-19. Komisia dbala o to, aby sa napriek okolnostiam plnili ciele programu a zaviedla zmierňujúce opatrenia na zabezpečenie kontinuity projektov. Dôležité je, že sa rýchlo mobilizoval núdzový balík s cieľom poskytnúť najnaliehavejšie zdravotnícke potreby, hospodársku podporu mikropodnikom a MSP a odborné poradenstvo komunite cyperských Turkov.

Na zabezpečenie vplyvu sa komunita cyperských Turkov musí po urovnaní v plnom rozsahu zapojiť do prípravy na zavedenie acquis.

Práca Komisie prebieha v špecifickom politickom, právnom a diplomatickom kontexte. Pri realizácii programu sú potrebné ad hoc úpravy, pri ktorých sa dodržiavajú zásady správneho finančného riadenia. V rámci programov pomoci financovaných zo zdrojov EÚ by za normálnych okolností právny rámec pre vývoj daných programov pomoci tvorili dohody s vládou krajiny, ktorá prijíma pomoc. Takéto dohody však v prípade pomoci komunite cyperských Turkov nie je možné uzatvoriť. Riadenie a zmiernenie inherentného rizika je súčasťou povinností Komisie a k prijatým opatreniam patrí intenzívne monitorovanie zmlúv a poskytovanie podpory prijímateľom, revidované platobné podmienky a opatrný prístup k využívaniu bankových záruk. Pomoc zahŕňa nemalú sumu grantovej podpory, čo si vyžaduje riadenie náročné na zdroje.

Od roku 2006 do konca roku 2020 bolo na operácie podľa nariadenia o pomoci naprogramovaných 592 miliónov EUR. V júli 2020 (časť I) a septembri 2020 (časť II) bola na ročný akčný program na rok 2020 viazaná celková suma 36,6 milióna EUR . Vo viacročnom finančnom rámci (VFR) na roky 2014 – 2020 sa stanovila viacročná perspektíva programu so zabezpečením stabilného, každoročného financovania. Program pomoci je však vo svojej podstate dočasný a zameriava sa na uľahčenie znovuzjednotenia Cypru, pričom v nariadení o pomoci a nariadení Rady č. 1311/2013 , ktorým sa stanovuje VFR, sa umožnilo jeho preskúmanie, ak dôjde k znovuzjednoteniu.

Projekt „Inovačné podnikanie a dialóg“, ktorý sa realizuje s organizáciou pre spoluprácu Severného Írska so zámorskými krajinami (NI-CO), sa výrazne rozšíril. Celková výška viazaných finančných prostriedkov v súčasnosti predstavuje 16,6 milióna EUR a bola pridaná nová zložka „Ochrana zamestnanosti a vytváranie pracovných miest“ na pomoc v boji proti nepriaznivým hospodárskym účinkom pandémie COVID-19. Núdzová podpora vo výške 3 miliónov EUR bola pridelená mikropodnikom a malým podnikom, ktoré boli počas zákazu vychádzania zatvorené, s cieľom pomôcť im doplniť zásoby a pokryť iné ad hoc náklady potrebné na opätovné spustenie prevádzky.

Plnenie dvoch zmenených zmlúv na uskutočnenie stavebných prác týkajúcich sa rozšírenia skládky a zariadenia na odplynenie skládky odpadov, ktoré v súčasnosti predstavujú investíciu vo výške viac než 4,5 milióna EUR do nakladania s tuhým odpadom, napriek pandémii COVID-19 značne pokročilo. Vďaka zmenám bude možné vyrábať až 0,8 MW elektrickej energie z obnoviteľných zdrojov energie (zachytávanie, úprava a spaľovanie skládkových plynov). Vyrobená elektrická energia zabezpečuje udržateľné čistenie odpadových vôd (filtrát) pomocou novoinštalovaného zariadenia na čistenie odpadových vôd, čo by inak predstavovalo pre konečného príjemcu neudržateľné prevádzkové náklady.

V sektore vodného hospodárstva pokračovali práce na výstavbe nového kanalizačného zberača v Nikózii (ďalej len „NNTS“). NNTS predstavuje výstavbu 13 km dlhého kanalizačného potrubia na prepravu odpadových vôd z Nikózie do čistiarne odpadových vôd v Nikózii pre obe komunity, ktorej výstavba bola projektom financovaným EÚ a dokončeným v roku 2013. Napriek prerušeniu prác na tri mesiace z dôvodu obmedzení súvisiacich s pandémiou COVID-19 projekt pokračoval, pričom sa nainštalovalo približne 80 % potrubia a prebiehala výstavba čerpacích staníc.

Projekt EÚ, na ktorom sa podieľajú obe komunity na účely obnovy rieky Pedieos s cieľom zblížiť cyperské komunity prostredníctvom rekreačných činností, pokročil do štádia podrobného návrhu.

V rámci UNDP sa pokračovalo vo vykonávaní nástroja miestnej infraštruktúry prostredníctvom platných dohôd o príspevku podpísaných s Komisiou vo výške 23,4 milióna EUR. Nástroj poskytuje podporu pri príprave a realizácii príslušných investícií do miestnej infraštruktúry. Okrem dvanástich významných projektov realizovaných v rámci nástroja miestnej infraštruktúry sa v roku 2020 dokončila aj optimalizovaná druhá výzva na predkladanie návrhov pre miestne komunity, čo viedlo k ďalším piatim potenciálnym projektom v rámci nástroja miestnej infraštruktúry.

Začiatkom roka sa v rámci iniciatív financovaných EÚ podporilo a zabezpečilo, aby sa obchodovanie s ľuďmi a nenávistný prejav zahrnuli do miestnych právnych textov ako osobitné trestné činy.

V nadväznosti na pilotnú fázu bola v roku 2020 podpísaná nová dohoda s United World College (UWC) s cieľom poskytnúť 20 doplňujúcich dvojročných štipendií na štúdium ukončené medzinárodnou maturitou (IB). UWC bude na Cypre realizovať aj aktivity na zapojenie mládeže a krátke kurzy. Cieľom je vytvoriť komunitu mladých Cyperčanov, ktorí sú angažovaní a majú zručnosti na to, aby uskutočnili pozitívnu zmenu vo svojich spoločnostiach.

V decembri 2020 bola predĺžená dohoda o príspevku s cieľom poskytnúť finančné prostriedky na činnosť Výboru pre nezvestné osoby aj v roku 2021, a to vo výške 2,6 milióna EUR. Celkovo počas obdobia 2006 – 2020 EÚ prispela sumou viac než 30 miliónov EUR, čo predstavuje 75 % celkových finančných prostriedkov poskytnutých Výboru pre nezvestné osoby v tomto období.

Výbor pre nezvestné osoby, ktorý je podporovaný v rámci programu pomoci prostredníctvom dohody o príspevku s UNDP, naďalej pokračoval vo vykonávaní terénnych a laboratórnych činností. Z 2 002 nezvestných osôb Výbor pre nezvestné osoby do konca roku 2020 exhumoval 1 188 súborov pozostatkov, 994 z nich bolo geneticky identifikovaných a vrátených rodinám. Pandémia a mimoriadne horúce počasie v roku 2020 výrazne spomalili výkopové práce, čo viedlo členov Výboru pre nezvestné osoby k vypracovaniu novej stratégie pre vykopávanie v prípade nepredvídaných udalostí.

Program na eradikáciu chorôb posilnila výstavba systému na likvidáciu živočíšneho odpadu. Stavebné práce boli ukončené na začiatku roka 2020. Komisia takisto podporila prípravu plánu nakladania so živočíšnym odpadom s cieľom zabezpečiť nákladovo efektívnu prevádzku zariadení.

Podpora EÚ prispela k ďalšiemu pokroku v zapájaní súkromných veterinárnych lekárov do odberu vzoriek a testovania zvierat a iných úloh v oblasti verejného zdravia. Príjemca prijal právny text podporený EÚ, čím sa súkromným veterinárnym lekárom umožnilo vykonávať tieto úlohy.

Štipendijný program umožnil od roku 2007 prístup k štipendiám pre takmer 1 700 študentov a odborníkov spomedzi cyperských Turkov. Hlavný problém pre túto výzvu predstavovalo vypuknutie pandémie vo fáze podávania žiadostí a výberového konania, pričom Britská rada zmiernila tento problém prostredníctvom osobitných úprav.

Informačný bod EÚ, ktorý riadi kancelária EUPSO v spolupráci so zastúpením Európskej komisie na Cypre, počas roka 2020 prispôsobil svoje činnosti na online platformy, čím dosiahol vysokú viditeľnosť EÚ. Zahŕňalo to viac než 15 tém týkajúcich sa EÚ vrátane kampane zameranej na Európsku zelenú dohodu spolu s rozsiahlou informačnou kampaňou týkajúcou sa energetickej efektívnosti. Informačný bod EÚ sa takisto venoval témam, ako sú práva LGBTI osôb, rodovo motivované násilie, práva osôb so zdravotným postihnutím a obchodovanie s ľuďmi.

Informačný bod EÚ zorganizoval 17 prevažne online podujatí vrátane rozsiahlej kampane zameranej na Deň Európy a 54 opakujúcich sa podujatí vrátane série hudobných koncertov „Zostaňte doma“ počas zákazu vychádzania. Podujatie prilákalo viac než 15 000 účastníkov. Realizovala sa aj rozsiahla informačná kampaň o pandémii COVID-19. Nakoniec sa distribuovalo deväť bulletinov a 35 online grafík a v miestnych médiách sa uverejnilo 157 novinových článkov a odvysielali sa tri TV spoty.

Obľúbenosť týchto aktivít potvrdzuje návštevnosť stránky „Abbilgi“ na Facebooku s viac než 2 000 novými sledovateľmi v roku 2020, čo znamená celkový počet 20 249 sledovateľov od vytvorenia stránky.

4.2.5. Ciele 5 a 6: Príprava komunity cyperských Turkov na zavedenie a vykonávanie acquis

Nástroj Komisie pre technickú pomoc a výmenu informácií (ďalej len „TAIEX“) sa používa na vykonávanie cieľov 5 a 6 nariadenia o pomoci, a tým pomáha pripravovať komunitu cyperských Turkov na vykonávanie acquis, ktorého pozastavenie bude po nadobudnutí účinnosti komplexného riešenia cyperskej otázky odvolané.

V roku 2020 pomoc pokračovala v 17 hlavných oblastiach alebo tzv. sektoroch acquis. Spolu sa v roku 2020 zorganizovalo 49 podujatí. Od marca 2020 sa všetky aktivity v rámci nástroja TAIEX organizovali online. Bol vypracovaný nový rámec pre pomoc z nástroja TAIEX na obdobie 2020 – 2022, pričom prostredníctvom výberového konania bolo vybraných 54 odborníkov z členských štátov.

Odborníci v oblasti zdravia v rámci nástroja TAIEX poskytovali od začiatku pandémie COVID-19 pravidelnú pomoc. Podpora sa zameriavala na poskytovanie poradenstva týkajúceho sa okamžitých opatrení na boj proti ochoreniu a na pomoc pri zriadení strategickejšieho mechanizmu reakcie krízového riadenia. Odborníci pomáhali aj pri vypracúvaní plánu nasadenia vakcíny a zriadenia registra, ktorý pripravil pôdu pre dodávku vakcín schválených EÚ komunite cyperských Turkov.

V rámci nástroja TAIEX pokračovala podpora obchodu cez demarkačnú líniu. Odborníci TAIEX okrem iného na začiatku roku 2020 vykonali pravidelné fytosanitárne inšpekcie zemiakov. Po vypuknutí pandémie už však Komisia nebola schopná vysielať na Cyprus odborníkov, aby vykonávali pravidelné inšpekcie určitých výrobkov podľa nariadenia č. 866/2004.

4.3. Finančné plnenie (zmluvy a platby)

4.3.1. Uzatváranie zmlúv

V roku 2020 Komisia podpísala právne záväzky v objeme 42,6 milióna EUR, čo vzhľadom na obmedzené ľudské a finančné zdroje, nedostatočnú pripravenosť na budúce zavedenie acquis a udržateľnosť projektov znamená, že sa podarilo odstrániť nahromadené zmluvné záväzky.

4.3.2. Platby

Platby v roku 2020 dosiahli 41 miliónov EUR (v roku 2019 dosiahli 35 miliónov EUR).

4.4. Monitorovanie

Komisia má priamu zodpovednosť za realizáciu väčšiny projektov (priame riadenie). Miera monitorovania zo strany zamestnancov Komisie je veľmi vysoká, zahŕňa nepretržité kontakty so zhotoviteľmi, neohlásené kontroly, ako aj výjazdové zasadnutia a zasadnutia riadiacich výborov. Technická pomoc podporného tímu pre grant naďalej podporovala Komisiu pri monitorovaní plnenia zmlúv o grante a zároveň pomáhala príjemcom grantov pri uplatňovaní pravidiel EÚ týkajúcich sa vykonávania zmluvy o grante, a to aj v prípade sekundárneho verejného obstarávania.

Okrem toho Komisia vykonáva niekoľko zmlúv v rámci nepriameho spôsobu riadenia. Vykonávajúce subjekty, napríklad UNDP, Britská rada a NI-CO podávajú správy Komisii v súlade s príslušnými rámcovými dohodami. Komisia je úzko zapojená do každodenného monitorovania týchto akcií.

4.5. Audit a kontroly

Odporúčania z posledného auditu týkajúce sa systému vnútornej kontroly v oblasti verejného obstarávania, ktorý vykonal IAS v roku 2017, sa v plnej miere vykonali.

4.6. Hodnotenie